โบรกฯแนะ “ซื้อ” TU เป้า 30 บ. ชี้กำไร Q4/64 เฉียด 2 พันลบ. อานิสงส์ปรับราคาขายขึ้น
“ฟินันเซียฯ” แนะ “ซื้อ” TU เป้า 30 บ. ชี้กำไร Q4/64 แตะ 1.8-1.9 พันลบ. อานิสงส์ปรับขึ้นราคาทั้ง Frozen-Ambient ซึ่งปรับขึ้นทั้งอุตสาหกรรม จึงไม่กระทบต่อการแข่งขัน คงกำไรปี 64 ที่ 7.45 พันลบ.
6 ม.ค. 2565

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (6 ม.ค.2565) โดยประเมิน บริษัท ไทยยูเนี่ยน กรุ๊ป จำกัด (มหาชน) หรือ TU ว่า มีการรายงานราคาปลาทูน่า Skipjack เดือน ธ.ค. เท่ากับ 1,750 ดอลลาร์สหรัฐต่อตัน เพิ่มขึ้น 9.40% จากเดือนที่ผ่านมา และเพิ่มขึ้น 34.60% จากงวดเดียวกันของปีก่อน ขยับขึ้นเป็นเดือนที่ 3 ติดต่อกัน และทำจุดสูงสุดในรอบ 44 เดือน หรือราว 3 ปีครึ่ง
ทั้งนี้ถือเป็นการปรับขึ้นสวนทางฤดูกาลที่ราคาปลามักปรับลงหลังผ่านพ้นช่วง Fad Ban สาเหตุที่ทำให้ราคาปรับขึ้นในช่วงนี้มาจากสภาพอากาศแปรปรวน คลื่นลมแรง ทำให้จับปลาได้น้อยลง และคาดว่ามีโอกาสที่ราคาจะทรงตัวสูงไปอีก 1-2 เดือนถัดไป ถือเป็นลบต่อบริษัทฯ เพราะต้นทุนโดยเฉลี่ยจะปรับตัวสูงขึ้นในไตรมาส 2/2565 ขณะที่ไตรมาส 1/2565 ยังมีสต็อกราคาต่ำใช้อยู่ และเชื่อว่าราคาปลาน่าจะยังต่ำกว่าระดับ 2,000 ดอลลาร์สหรัฐต่อตัน น่าจะยังอยู่ในกรอบเป้าหมายของบริษัทฯ 1,500-1,700 ดอลลาร์สหรัฐ
นอกจากนี้ต้นทุนค่าขนส่งยังกดดันค่าใช้จ่ายต่อเนื่อง โดยดัชนีค่าระวางเรือตู้คอนเทนเนอร์เซี่ยงไฮ้ SCFI เฉลี่ยไตรมาส 4/2564 เท่ากับ 4,691 จุด เพิ่มขึ้น 9.40% จากไตรมาสก่อน และเพิ่มขึ้น 137.60% จากงวดเดียวกันของปีก่อน จึงคาดค่าใช้จ่ายขนส่งจะขยับขึ้นสู่ระดับ 500-520 ล้านบาทในไตรมาส 4/2564 จาก 480 ล้านบาทในไตรมาส 3/2564 และ 200 ล้านบาทต่อไตรมาสในครึ่งปีแรก 2564 ทำให้สัดส่วนค่าขนส่งต่อค่าใช้จ่ายรวมยังสูงเป็นระดับ 10%-12% จาก 5%-6% ในครึ่งปีแรก 2564 โดยเชื่อว่าค่าขนส่งไตรมาส 4/2564 คือจุดพีค และจะเริ่มทรงตัวถึงปรับลงในปี 2565
ขณะที่ราคาอลูมิเนียมตลาดโลกยังทรงตัวสูงเฉลี่ยไตรมาส 4/2564 เพิ่มขึ้น 4.10% จากไตรมาสก่อน และเพิ่มขึ้น 42.90% จากงวดเดียวกันของปีก่อน อยู่ที่ 2,760 ดอลลาร์สหรัฐต่อตัน โดยบริษัทฯ มีสต็อกล่วงหน้าราคาต่ำพอใช้ถึงสิ้นปี 2564 และจะเริ่มรับรู้ต้นทุนใหม่ที่สูงขึ้นตั้งแต่ไตรมาส 1/2565 เป็นต้นไป จากการทำ Sensitivity ของทางฝ่ายวิจัยพบว่าราคาอลูมิเนียมที่ปรับขึ้นทุก 10% จะกระทบต่อกำไร 4% และกระทบราคาเป้าหมาย 1 บาท/หุ้น
อย่างไรก็ดีบริษัทฯ ได้เริ่มทยอยปรับขึ้นราคาที่กลุ่ม Frozen แล้ว ขณะที่ Demand โดยรวมดูดีขึ้นจากการ Reopen ในต่างประเทศโดยเฉพาะสหรัฐ และการฟื้นของ Pet Food หลังโควิดคลี่คลาย ทำให้สามารถปรับขึ้นราคาเพื่อสะท้อนผลของ Inflation ได้ ส่วน Ambient แม้รายได้จะชะลอเพราะฐานสูง แต่เริ่มเจรจาปรับขึ้นราคาแล้วเช่นกัน โดยเป็นการปรับขึ้นทั้งอุตสาหกรรม จึงไม่กระทบต่อการแข่งขัน มีแนวโน้มว่ากำไรไตรมาส 4/2564 อาจทำได้ราว 1.80-1.90 พันล้านบาท ดูดีกว่าที่ทางฝ่ายวิจัยเคยคาดไว้ราว 1.40-1.50 พันล้านบาท ถือเป็นกำไรที่ทรงตัวจากไตรมาสก่อน ทั้งที่ปกติเป็น Low Season และจะโตดีจากงวดเดียวกันของปีก่อน
ทั้งนี้คาดจะรับรู้ผลของการปรับขึ้นราคาได้เต็มไตรมาสในไตรมาส 1/2565 ทำให้ทางฝ่ายวิจัยคลายความกังวลเรื่องต้นทุนได้ โดยทางฝ่ายวิจัยยังคาดกำไรสุทธิปี 2564 ไว้ตามเดิมที่ 7.45 พันล้านบาท เพิ่มขึ้น 19.20% จากงวดเดียวกันของปีก่อนและปี 2565 ไว้ตามเดิมที่ 7.63 พันล้านบาท เพิ่มขึ้น 2.50% จากงวดเดียวกันของปีก่อน และคงราคาเป้าหมายปี 2565 ที่ 30 บาท (SOTP, Implied เป็นค่า PE ที่ 20 เท่า) บริษัทฯ อยู่ระหว่าง Spin-off ธุรกิจ Pet Care หรือ i-Tail (คาดภายในไตรมาส 3/2565) ยังแนะนำ “ซื้อ”